钦定古今图书集成/理学汇编/学行典/第030卷 > 理数钤〈兑集下〉 > 《经世观物元数》
## 钦定古今图书集成/理学汇编/学行典/第030卷 > 理数钤〈兑集下〉 > 《经世观物元数》

夫观物元数，以天地气运元数为主，加观物人元主
数，经世州域定数，共得若干，次加观物胎元原数，十
加丝位，零加忽位，所谓天地极其大，人物极其小也。
合前后之数共得若干，为乾卦之数，此生时之动数
也。于是又求其生育之原，却就乾卦数以十二因之
而为《夬》之数。〈此法具皇极经世天地始终数图之下〉
就夬数，以三十因之，而为《大有》之数。历《大有》《大壮》等
卦反复，以十二三十相乘，至《复》卦一阳初动之数，即
“天地絪缊，男女媾精”之时也。折转来从姤卦数逆推
至《坤》卦数，所谓“月足将生之候”也。乃就《坤》卦数，以少
阳七数因之，为生时刻分之动数也。看动数若干，方
用消法消之。消法者，以时法消之也。一时刻，八正刻；
二小刻。一日十二时，总九十六正刻，二十四小刻。以
六小刻折一正刻，二十四小刻作四正刻，共凑一百
刻。既消八正刻，必须消三毫三丝三忽，作二小刻才
准一时既消十六正刻，必须消六毫六丝六忽，作四
小刻才准二时消尽本数，以零者为刻分也。

若生物动数，第一位是一数，则除一，于第二位还二。
〈即除八刻还二刻也〉就第三位以三除之。消至末位亦除三。
若第一位是二数则除二。于第二位还“四。”〈即除十六刻还四刻
也〉就第三位，以六消之，消至末位，即除《七》；

若第一位是三数照，依一数法，除一还二，以三消之。
若第一位是四数照，依二数法，除二还四，以六消之。
末位除法如前。

若第一位是五数，则除五下位不用消。

若第一位是六数，则除五。依一数法，除一还二，以三
消之；

若第一位是七数，亦除五。依二数法，除二还四，以六
消之，末位亦除七。

若第一位是八数，则除八下位以三消之。若下位无
三可消，即除五，仍去一还二，以三消之。

若第一位是九数，则除八，下位以三消之。

若第一位是一数，与三数皆除一还二。下位遇八与
九，则难以还二，却除十六。依前二数法，以六消之，消
至末位，除七。

若第一位是二数，与四数皆除二还四。下位遇六与
七，则难以还四，即照前一数法，除一还二，以三消之。
或下位有八与七，亦除十六，依前二数法，以六消之。
末位除七，盖消法以十分为一数而消之。

若前次末位，除三数，第二次末位，除七数，以此三数
与七数共凑十数也。或三前七后，或七前三后，俱同
此。

若两次末位除三数，则第三次末位即除四数，亦以
六数与四数凑十数也。两次末位除七数，则第三次
末位只除六数，亦是以两七与一六凑二十数也。倘
消至后面，只有四位三位之数，两值六消者，先以六
消之，末位除七，后次以六消之，末位只除六也。
若无零可消，只以三六消之，其数不能以十凑者，纪
其馀分，以为忽秒，如历家积盈虚致闰之例也。盖生
时动数多，不以毫忽消之，则有朓朒盈虚之差，故其
立法之细如此。消本生动数既尽，却看奇零位上，得
几数属几刻几分也。有一数是初一刻，二数是初二
刻，三数是初三刻，四数是初四刻。既有四数，又奇一
毫作初四刻有奇，若奇二毫至七毫，俱初正初刻。一
数至四数奇者，作初几刻有奇，五数至八数奇者，作
正几刻有奇。奇乃盈，盈者即《历》所谓积闰也。有五数
是正一刻，六数是正二刻，七数是正三刻，八数是正
四刻。既有八数，又奇一、二、三、四毫者，亦只作正四刻
有奇。右八数奇五即就除八数下位除奇数三毫，馀
奇二毫，作本时初初刻，数若消尽，只存奇二毫，至七
毫亦只作初初刻。若奇数八毫，虽缺二毫，将有五小
刻，亦仅可作一正刻，故归于正刻之数。盖其缺者少
而实者多也。奇数九毫，只缺一毫，则归于正刻之数，
实进一正刻无疑矣。夫奇八之数虚二，奇九之数缺
一。缺者虚者，即《历法》所谓“致虚。”然虽借作正刻，只以
用数加之，不可有毫厘损益也。今以刻分具图于后，
玩数学者宜尽心焉。